**Likumprojekta "Grozījums likumā "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir novērst dalīta īpašuma turpmāku pastāvēšanu bezmantinieku mantas vai bezīpašnieka lietas gadījumā starp valsti un pašvaldību, stiprinot Civillikumā nostiprināto zemes un būves vienotības principu. Lai zeme un būve veidotu vienotu īpašumu, likumprojekts paredz, ka pašvaldībai piekrīt tāds patstāvīgs nekustamā īpašuma objekts, kas ir bezmantinieku manta vai bezīpašnieka lieta un ir saistīts ar pašvaldības nekustamo īpašumu, veidojot vienotu īpašumu. Likumprojekts stāsies spēkā atbilstoši normatīvajos aktos paredzētajai kārtībai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 175.1. punkts, kas paredz virzīties uz vienotu īpašumu (zemes un ēkas vienotības princips), turpinot uz piespiedu dalītā īpašuma sakārtošanu vērstu pasākumu īstenošanu.[[1]](#footnote-1)  2) Valsts sekretāru 2020. gada 1. oktobra sanāksmes protokollēmuma "Rīkojuma projekts "Par valsts īpašuma objekta Sila ielā 7, Babītē, Babītes pagastā, Babītes novadā, nodošanu privatizācijai"" (prot. Nr. 39 27.§, ar grozījumiem, kas izdarīti ar Valsts sekretāru 2020. gada 8. oktobra sanāksmes protokola Nr. 40 1.§) 2. punkts[[2]](#footnote-2). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija:**  Civillikumā ir nostiprināts ēkas un zemes vienotības princips. Kā to paredz Civillikuma 968. pants, uz zemes uzcelta un cieši ar to savienota ēka atzīstama par tās daļu.  Tikai atsevišķos likumā konkrēti norādītos izņēmuma gadījumos ir pieļaujamas atkāpes no šī principa. Piemēram, Latvijā notikušās īpašuma reformas gaitā izveidojās situācijas, kad ēka un zeme zem tās ir atsevišķi patstāvīgi īpašuma objekti, kas nepieder vienam īpašniekam. Šādi šauri interpretējami izņēmuma gadījumi minēti likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un kārtību" 14. pantā. Tādējādi dalītais īpašums, kas paredz, ka ēka (būve), kas uzcelta uz zemes, ir uzskatāma par patstāvīgu īpašumu un pieder citai personai, nevis zemes īpašniekam (patstāvīga būve), ir izņēmums no Civillikuma 968. pantā nostiprinātā zemes un ēkas vienotības principa.  Tomēr vienlaikus, ievērojot Civillikumā nostiprināto ēkas un zemes vienotības principu, likumdevējs, uzsverot, ka sabiedrības interesēs ir vienots nekustamais īpašums, tiesiskajā regulējumā ir ietvēris normas, kuru mērķis ir veicināt un īstenot minēto principu. Šādas normas ir gan likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un kārtību" 14. pantā, gan īpašuma reformu reglamentējošajos normatīvajos aktos, gan citos, piemēram, Publiskas personas mantas atsavināšanas likumā.  **Problēma un regulējuma mērķis:**  Saskaņā ar Civillikuma 416., 417. pantu un 930. panta piezīmi, ja patstāvīgs īpašuma objekts kļūst par nekustamu bezīpašnieka lietu (Civillikuma 930. panta piezīme) vai bezmantinieku mantu (Civillikuma 416. un 417. pants), tas piekrīt valstij. Līdz ar to, lai gan Civillikumā ir nostiprināts ēkas un zemes vienotības princips, noteiktos gadījumos patstāvīgam nekustamajam īpašumam, kas ir bezīpašnieka lieta vai bezmantinieku manta, piekrītot valstij, veidojas dalītā īpašuma tiesiskās attiecības starp valsti un pašvaldību, piemēram, ja bezīpašnieka lieta vai bezmantinieku manta ir būves īpašums, kas atrodas uz pašvaldības zemes. Vienlaikus šobrīd nepastāv tiesiskais regulējums, kas ļauj novērst dalītā īpašuma tiesiskās attiecības starp valsti un pašvaldību pēc tam, kad valsts ir nostiprinājusi savas īpašuma tiesības uz bezmantinieku mantu vai bezīpašnieka lietu.  Tādēļ, lai novērstu dalītā īpašuma tiesiskās attiecības starp valsti un pašvaldību bezīpašnieka lietas un bezmantinieku mantas gadījumos un lai zemi un ēkas (būves) apvienotu vienotā īpašumā, ir izstrādāts likumprojekts "Grozījums likumā "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību"" (turpmāk – Likumprojekts). Minētais Likumprojekts ietver tiesisko regulējumu situācijai, kad starp valsti un pašvaldību veidojas dalītā īpašuma tiesiskās attiecības un noteic gadījumus, kad patstāvīgs īpašuma objekts kā bezīpašnieka lieta vai bezmantinieku manta piekrīt pašvaldībai kā izņēmums no Civillikuma 416. panta pirmajā daļā, 417. pantā un Civillikuma 930. panta piezīmē nostiprinātā principa.  **Regulējuma būtība:**  Likumprojekts paredz papildināt likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un kārtību" 14. pantu ar jaunu piekto daļu, paredzot:  1) ja uz pašvaldībai piekrītošas vai piederošas zemes ir uzceltas ēkas (būves) vai iestādīti augļu dārzi (koki), kas ir patstāvīgi īpašuma objekti, un ja minētās ēkas (būves) vai augļu dārzi (koki) kļūst par bezmantinieku mantu Civillikuma 416. panta vai 417. panta izpratnēvai bezīpašnieka lietu Civillikuma 930. panta piezīmes izpratnē, tad šādi patstāvīgi īpašuma objekti piekrīt pašvaldībai nevis valstij, lai izveidotu vienotu īpašumu, kas pieder vienam tiesību subjektam;  2) ja uz zemes gabala ir pašvaldībai piekrītošas vai piederošas ēkas (būves) vai augļu dārzi (koki), kas ir patstāvīgi īpašuma objekti, un ja zemes gabals kļūst par bezmantinieku mantu Civillikuma 416. panta vai 417. panta izpratnēvai bezīpašnieka lietu Civillikuma 930. panta piezīmes izpratnē, tad šāda zemes gabala piekritība ir nosakāma pašvaldībai nevis valstij, lai izveidotu vienotu īpašumu.  Lai nekustama bezmantinieku manta vai bezīpašnieka lieta piekristu pašvaldībai, ir jāizpildās diviem nosacījumiem, tai ir jābūt patstāvīgam īpašuma objektam un jābūt saistītam ar pašvaldībai piekritīgu vai piederošu nekustamo īpašumu.  Regulējums novērsīs dalītā īpašuma turpmāku pastāvēšanu, piemēram, gadījumos, kad:   * uz pašvaldības zemes ir patstāvīgs īpašuma objekts (ēka (būve)) ar nenoskaidrotu piederību.   Pašvaldībai vēršoties tiesā, lai atzītu ēkas par bezīpašnieka lietu, šādu būvju tālāka piekritība tiktu noteikta pašvaldībai ar mērķi tās apvienot vienotā īpašumā ar pašvaldībai piederošo zemi.   * uz pašvaldības zemes ir patstāvīgs īpašuma objekts (ēka (būve)), kas piederējis fiziskai personai, kura ir mirusi un mantinieki nav palikuši vai šie mantinieki nav ieradušies sludinājumā par mantojuma atklāšanos norādītajā termiņā vai nav pierādījuši savas mantojuma tiesības; * uz pašvaldības zemes ir patstāvīgs īpašuma objekts (ēka (būve)), kas palicis pēc juridiskas personas izbeigšanās (piemēram, būve palikusi pēc juridiskas personas maksātnespējas vai likvidācijas pabeigšanas); * zemi valsts ir nodevusi pašvaldībai atvasinātas publiskas personas funkciju vai deleģēta pārvaldes uzdevuma veikšanai un uz šīs zemes ir patstāvīgs īpašuma objekts, kura īpašnieks ir miris vai izbeidzies.   Tāpat līdzīgi dalītā īpašuma turpināta pastāvēšana tiks novērsta gadījumos, kad, piemēram, zeme zem pašvaldības ēkas (būves) (ja ēka (būve) ir patstāvīgs īpašuma objekts):   * ir piederējusi fiziskais personai, kura ir mirusi; * palikusi pēc juridisku personu izbeigšanās.   Regulējums būs piemērojams arī gadījumos, kad valsts zemi vai tikai ēkas (būves) ir nodevusi pašvaldībai īpašumā bez atlīdzības atvasinātas publiskas personas funkciju vai deleģēta pārvaldes uzdevuma veikšanai (piemēram, saskaņā ar Publiskas personas mantas atsavināšanas likuma 42. un 42.1 pantu). Šajā gadījumā tiks izveidots vienots nekustamais īpašums, kas tiks atdots atpakaļ valstij bez maksas kā vienots, ja tas vairs netiks izmantots atvasinātas publiskas personas funkciju vai deleģēta pārvaldes uzdevuma veikšanai.  Regulējums attieksies arī uz tiem gadījumiem, ja zeme:   * ir ostas teritorijas sauszemes daļa, jo saskaņā ar Likuma par ostām 4. panta pirmo daļu ostas zeme var būt arī pašvaldības īpašums, kā arī minētā likuma 19. panta ceturtā daļa noteic, ka pirmpirkuma tiesības uz zemi un citu nekustamo īpašumu ostas teritorijā neatkarīgi no tā piederības ir pašvaldībai ostas pārvaldes personā; * ir Baltijas jūras un Rīgas jūras līča piekrastes aizsargjoslā, jo Aizsargjoslu likums neparedz, ka zemei Baltijas jūras un Rīgas jūras līča piekrastes aizsargjoslā visos gadījumos būtu jāpiekrīt valstij, turklāt šāda zeme var piederēt arī pašvaldībai; * ir meža zeme, jo Meža likums neparedz, ka meža zemei visos gadījumos būtu jāpiekrīt valstij, turklāt meža zeme var piederēt vai piekrist arī pašvaldībai; * atrodas aizsargājamā teritorijā vai tās funkcionālajā zonā, likums "Par īpaši aizsargājamām dabas teritorijām" neparedz, ka šādai zemei visos gadījumos būtu jāpiekrīt valstij, turklāt šāda zeme var piederēt arī pašvaldībai.   Pašvaldībai piekritīs zeme vai ēka (būves) kā bezmantinieku manta vai bezīpašnieka lieta, ja tā ir kultūras piemineklis, lai novērstu dalītā īpašuma turpinātu pastāvēšanu, ņemot vērā, ka likuma "Par kultūras pieminekļu aizsardzību" 7. pants pieļauj kultūras pieminekļu piederību valstij, pašvaldībai, citai publiskai personai, kā arī privātpersonai.  Ja saskaņā ar šī Likumprojekta normām pašvaldībai piekritīs tāda zeme vai būves, kas ir nepieciešamas valstij funkciju veikšanai, tad valsts tās varēs iegūt, ievērojot publiskas personas mantas atsavināšanas tiesisko regulējumu pēc tam, kad pašvaldība ir izveidojusi vienotu īpašumu.  Likumprojektā ietverto regulējumu plānots attiecināt uz tādām tiesiskām attiecībām, kas radīsies no Likumprojekta spēkā stāšanās dienas. Proti, attieksies uz tiem gadījumiem, kad nekustamais īpašums kļūs par bezmantinieku mantu vai bezīpašnieka lietu atbilstoši spēkā esošajam regulējumam pēc šī Likumprojekta spēkā stāšanās. Lai novērstu dalīta īpašuma turpināšanos, kas rodas līdz Likumprojekta spēkā stāšanās brīdim, piemērojams publiskas personas mantas atsavināšanas tiesiskais regulējums.  Pašvaldībai, kā ikvienam nekustamā īpašuma īpašniekam, ir pienākums savas īpašuma tiesības nostiprināt zemesgrāmatā, šis princips vienlīdz attiecināms arī uz tiem gadījumiem, kad bezmantinieku mantas vai bezīpašnieka lietas gadījumā izpildās Likumprojektā paredzētie nosacījumi. Saskaņā ar likuma "Par nekustamā īpašuma ierakstīšanu zemesgrāmatās" 14. panta otro daļu, ja zemi īpašumā iegūst ēku (būvju) īpašnieks vai ēku (būvi) — zemes īpašnieks, ēkas (būves) īpašums pievienojams zemes īpašuma nodalījumam un ēku (būvju) nodalījums slēdzams arī bez īpašnieka lūguma, ja zemesgrāmatu nodaļas tiesnesis nekonstatē normatīvajos aktos noteiktos šķēršļus zemes īpašuma un ēkas (būves) īpašuma savienošanai. Savukārt, ja pastāv šķēršļi zemes īpašuma un ēkas (būves) īpašuma savienošanai atbilstoši likuma "Par nekustamā īpašuma ierakstīšanu zemesgrāmatās" 14. panta otrajai daļai, pašvaldībai kā nekustamā īpašuma īpašniekam būtu jāpieliek visas pūles, lai novērstu šos šķēršļus, kur tas iespējams, un nodrošinātu zemes un ēkas (būves) īpašuma savienošanu pēc savas iniciatīvas, tādā veidā nodrošinot, ka tiek sasniegts likuma mērķis.  Zemesgrāmatā neierakstīti nekustamie īpašumi:  Likumprojektā ietvertais regulējums attieksies arī uz tādiem īpašumiem, kuri nav ierakstīti zemesgrāmatā un līdz ierakstīšanai nebūtu uzskatāmi par civiltiesiskās apgrozības objektiem. Šajos gadījumos būtiski ir saprast informācijas un dokumentu kopumu, kas liecina par konkrēta īpašuma iespējamo piederību mantojuma atstājējam vai juridiskai personai pēc tās izbeigšanās bezmantinieku mantas vai bezīpašnieka lietas gadījumā.  Civillikuma 994. panta pirmā daļa noteic, ka par nekustama īpašuma īpašnieku atzīstams tikai tas, kas par tādu ierakstīts zemes grāmatās. Tādējādi mantojuma atstājējam vai juridiskajai personai, nenostiprinot savas īpašuma tiesības zemesgrāmatā, tas ieguvis tikai saistību tiesību uz nekustamo īpašumu. Tādējādi attiecībā uz minētajiem īpašumiem var runāt par mantojuma masā ietilpstošām mantojuma atstājēja tiesībām vai juridiskajai personai piederējušām tiesībām prasīt (pabeigt) ierakstīt īpašuma tiesības uz nekustamo īpašumu zemesgrāmatā, nevis īpašuma tiesībām kā lietu tiesībām, kas nostiprinātas zemesgrāmatā un kas nenoilgst.  Vērtējot mantošanas tiesību tiesisko regulējumu, secināms, ka mantojuma atstājēja mantojamās mantas sastāvā ietilpst gan ķermeniskas, gan bezķermeniskas, gan kustamas, gan nekustamas lietas. Proti, mantojuma atstājēja mantā ir gan aktīvi, gan pasīvi, gan tiesības, gan saistības. Mantojuma manta ir kā lietu kopība, kas piederēja mantojuma atstājējam. Līdz ar to mantojuma atstājēja mantā var būt, piemēram, tiesības ierakstīt nekustamo īpašumu zemesgrāmatā. Vienlaikus būtiski ir saprast, ka zvērināts notārs ar taisīto notariālo aktu par mantojuma lietas izbeigšanu konstatē, ka mantojuma atstājēja manta ir palikusi bez mantiniekiem. Līdz ar to mantojuma atstājēja manta (gan ķermeniskas, gan bezķermeniskas lietas) kā kopība ir bez tiesību un pienākumu pārņēmēja. Ar minēto aktu netiek konstatēta vai atzīta kādas konkrētas lietas (piemēram, dzīvojamās mājas vai zemes) piederība mantojuma atstājējam vai tas, ka tiesība patiesi ir piederējusi mantojuma atstājējam un tā ir pamatota un izpildāma. Notārs nepārbauda un nekonstatē to, vai konkrētā lieta patiesi un tiesiski ir piederējusi mantojuma atstājējam (tajā skaitā, prasījumu pamatotību un iespējamību).  Turklāt, vērtējot Civillikuma 416. pantu kopsakarā ar citām Civillikuma normām, secināms, ka valsts vai pašvaldība neiestājas mantojuma atstājēja vietā un nav uzskatāma par mantojuma atstājēja mantas mantinieci, līdz ar to valstij vai pašvaldībai piekrīt tikai tas, ko tā var patiesi iegūt. Tas, vai pašvaldība patiesi var iegūt nekustamo īpašumu, kas nav ierakstīts zemesgrāmatā, vai cita veida tiesības, ir katrā konkrētā gadījumā individuāli vērtējams jautājums, turklāt jānorāda, ka Civillikuma 416. pants pēc būtības neliedz pašvaldībai šādas lietas iegūt, ja tai ir pietiekama pārliecība (piemēram, valsts vai pašvaldības rīcībā ir pietiekams dokumentu un informācijas kopums) par to, ka tas ir piederējis mantojuma atstājējam un pašvaldība varēs veikt visas nepieciešamās darbības, lai konkrēto lietu iegūtu īpašumā, notirpinot īpašuma tiesības zemesgrāmatā, un ar to rīkotos kā īpašnieks.  Līdz ar to tajos gadījumos, kad nav šaubu par to, ka tiesības uz nekustamo īpašumu, kas mantojuma atstājējam reģistrētas atbilstoši Nekustamā īpašuma valsts kadastra likumam, bez šķēršļiem vai papildu darbību veikšanas var tikt ierakstītas zemesgrāmatā kā īpašuma tiesības (pārvērstas par lietu tiesību) uz konkrēto īpašumu, ir iespējams runāt par to, ka arī šādas tiesības uz nekustamo īpašumu ir pašvaldībai kā bezmantinieka manta.  Vienlaikus, ja pastāv šaubas un pašvaldībai trūkst informācijas vai pierādījumi, kas apliecinātu, ka zemesgrāmatā neierakstītas saistību tiesības uz nekustamo īpašumu piederēja mantojuma atstājējam, pašvaldība šādas tiesības kā bezmantinieka mantu nepārņem. Proti, pat ja pašvaldība izsludinātu mantojumu un pēc sludinājuma par mantojuma atklāšanos termiņa beigām notārs taisītu aktu par mantojuma lietas izbeigšanu, ar ko mantojuma atstājējam piederējušo mantu atzīst par bezmantinieka mantu, pašvaldība šādus īpašumus jeb mantojuma atstājēja tiesības uz īpašumiem pierādījumu trūkumu dēļ kā bezmantinieku mantu var arī neiegūt, pat ja pašvaldība ir konstatējusi, ka izpildās Likumprojektā paredzētie nosacījumi. Šādā gadījumā pašvaldībai ir jāvēršas tiesā.  Līdzīgi ir arī attiecībā uz izbeigušos juridisko personu piederējušām tiesībām prasīt (pabeigt) ierakstīt īpašuma tiesības uz nekustamo īpašumu zemesgrāmatā.  Tādējādi bezmantinieku mantas un bezīpašnieka lietas gadījumos, ja ir pietiekams informācijas un dokumentu kopums, arī tiesības uz nekustamo īpašumu var piekrist pašvaldībai un tā varēs novērst dalīto īpašumu. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija |
| 4. | Cita informācija | Šī Likumprojekta sagatavošanos nolūkos 2021. gada 31. martā Tieslietu ministrijas, Finanšu ministrijas un Valsts ieņēmumu dienesta pārstāvji kopīgā sanāksmē apsprieda tiesiskā regulējuma pilnveidošanu saistībā ar bezmantinieku mantas un bezīpašnieka lietas, kas piekrīt valstij, apzināšanu. Tika apspriesti vairāki varianti, īpaši liekot uzsvaru uz tādas mantas apzināšanu, kas palikusi pēc juridisko personu izbeigšanās, un tika secināts, ka tiesību normu pilnveidojumi nav nepieciešami un ka Valsts ieņēmumu dienestam nav problēmu iegūt informāciju par bezmantinieku mantu un bezīpašnieka lietām – jau šobrīd Valsts ieņēmumu dienests apzina un nodod attiecīgo mantu pēc piekritības esošā regulējuma ietvaros. Esošais regulējums ir pietiekams un nekādi papildu uzlabojumi nav nepieciešami. Savukārt informācijas apmaiņa notiek starpresoru vienošanās ietvaros.  Likumprojektā paredzētais regulējums nemaina mantojuma lietas vešanas kārtību. Atbilstoši tiesiskajam regulējumam mantojuma lietas ved zvērināti notāri. Ja ir uzsākta mantojuma lieta un ja sludinājumā par mantojuma atklāšanos noteiktajā termiņā mantinieks nav pieteicies vai arī ir atteicies no mantojuma, tad atbilstoši tiesiskajam regulējumam zvērināts notārs taisa ar valsts nodevu neapmaksājamu notariālo aktu par mantojuma lietas izbeigšanu, vienlaikus norādot kreditoru pretenzijas un konstatējumu, ka mantinieki izsludinātajā termiņā nav pieteikušies un mantojamā manta atzīstama par bezmantinieku mantu. Līdz ar to mantojuma atstājēja manta (gan ķermeniskas, gan bezķermeniskas lietas) kā kopība ir bez tiesību un pienākumu pārņēmēja. Ar minēto aktu netiek konstatēta vai atzīta kādas konkrētas lietas (piemēram, dzīvojamās mājas vai zemes) piederība mantojuma atstājējam vai piekritība valstij vai pašvaldībai, bet gan tikai konstatēts, ka mirušajai personai nav tiesību un saistību pārņēmēju. Likumprojektā ietvertais regulējums tikai paplašina to subjektu loku, kam var piekrist bezmantinieka manta, taču nemaina noteikto kārtību, ka notārs nevērtē mantas piekritību. Tā kā bezmantinieku mantas piekritība valstij un ar šo Likumprojektu arī pašvaldībai ir likumā nostiprināta valsts publiskas personas prerogatīva, ko nav nepieciešams papildus vērtēt, tad notariālajā aktā par mantojuma lietas izbeigšanu nav nepieciešams dublēt likuma regulējumu un norādīt informāciju par konkrētu subjektu, kam piekrīt bezmantinieka manta. Tāpat arī netiek mainīts spēkā esošais regulējums, ka zvērināts notārs pēc akta par mantojuma lietas izbeigšanu taisīšanas nosūta notariālo aktu grāmatas izrakstu vai tā kopiju pašvaldībai, kuras teritorijā atrodas nekustamais īpašums, valsts institūcijai, kura atbild par attiecīgā valsts nekustamā īpašuma veida apsaimniekošanu vai Valsts ieņēmumu dienestam.  Ja par pašvaldībai piekrītošo nekustamo īpašumu būs pieteiktas kreditoru pretenzijas, tad atbilstoši spēkā esošajam tiesiskajam regulējumam zvērināts tiesu izpildītājs veiks nepieciešamās darbības. Likumprojektā paredzētais regulējums neietekmē kreditoru pretenziju apmierināšanas kārtību un zvērinātu tiesu izpildītāju rīcību atbilstoši Ministru kabineta 2013. gada 2. jūlija noteikumiem Nr. 364 "Noteikumi par zvērināta tiesu izpildītāja rīcību ar bezmantinieku mantu", ja bezmantinieku mantas gadījumā tādas ir pieteiktas. Ja pašvaldība vēlas novērst dalīta īpašuma turpināšanos un vēlas iegādāties nekustamo īpašumu, tai jāievēro minētie Ministru kabineta noteikumi un publiskas personas mantas atsavināšanas tiesiskais regulējums. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts galvenokārt attiecas uz valsts pārvaldes iestādēm, kuras administrē un pārvalda valsts mantu, un pašvaldībām bezmantinieku mantas un bezīpašnieka lietas gadījumos.  Vienlaikus bezmantinieku mantas un bezīpašnieka lietas gadījumos tā var būt ikviena persona, kura atrodas kopīpašumā vai dalītajā īpašumā ar citām privātpersonām un valsti vai pašvaldību, vai persona, kas apsaimnieko konkrēto nekustamo īpašumu. Precīzu mērķgrupas lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta ietekmi uz tautsaimniecību nav iespējams noteikt.  Kopumā Likumprojektam vajadzētu būt pozitīvai ietekmei uz tautsaimniecību, jo dalītā īpašuma turpināta pastāvēšanas novēršana veicinās pašvaldības nekustamo īpašumu sakārtošanu un apsaimniekošanu. Tāpat atbilstoši publiskas personas mantas atsavināšanas tiesiskajam regulējumam sakārtotiem īpašumiem būs iespēja nonāk civiltiesiskajā apgrozībā. Pašvaldībām būs iespēja nodrošināt savas funkcijas, tajā skaitā atbalstīt vietējo uzņēmējdarbību.  Likumprojektā tiek stiprināts zemes un būves vienotības princips, paredzot bezīpašnieka lietas un bezmantinieku mantas piekritību pašvaldībai, lai novērstu turpinātu dalīta īpašuma pastāvēšanu. Lai minēto realizētu, veicamās darbības, tiesības un pienākumi valstij un pašvaldībai izriet no citiem normatīvajiem aktiem. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai nodrošinātu to, ka zvērināts tiesu izpildītājs tiesiskajā regulējumā noteiktajos gadījumos nodotu pašvaldībai nekustamo īpašumu (līdzīgi, kā atbilstoši tiesiskajam regulējumam zvērināts tiesu izpildītājs nodod nekustamo īpašumu atbildīgajai valsts iestādei), būs jāveic grozījumi Ministru kabineta 2013. gada 2. jūlija noteikumu Nr. 364 "Noteikumi par zvērināta tiesu izpildītāja rīcību ar bezmantinieku mantu".  Saistībā ar šo Likumprojektu nepieciešami redakcionāla rakstura grozījumi Notariāta likumā, precizējot terminus un notariālā akta par mantojuma lietas izbeigšanas saturu, tā nosūtīšanu Valsts ieņēmuma dienestam un pašvaldībai, kā arī skaidri nostiprinot regulējumā principu, ka zvērināts notārs konstatē tikai to, ka sludinājumā par mantojuma atklāšanos termiņā mantinieki nav pieteikušies un tādēļ mirušās personas manta atzīstama par bezmantinieka mantu.  Redakcionāla rakstura grozījumi, precizējot terminus, nepieciešami Ministru kabineta 2009. gada 27. oktobra noteikumos Nr. 1250 "Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā".  Jāņem vērā, ka Likumprojekts ir konceptuālas dabas un paredz mainīt valsts prerogatīvu, nosakot gadījumus, kad bezmantinieku manta vai bezīpašnieka lieta var piekrist arī pašvaldībai, un ka nav zināms, vai šāda Likumprojekta pieņemšanai būs politisks atbalsts, kā arī vai saskaņošanas un pieņemšanas procesa gaitā Likumprojekts netiks būtiski grozīts. Tāpat Likumprojekta darbība kopumā ir iespējama arī pirms minēto grozījumu izdarīšanas normatīvajos aktos, izmantojot tiesību normu interpretāciju. Līdz ar to minētie grozījumi normatīvajos aktos tiks virzīti, kad būs skaidrība par Likumprojekta virzību Saeimā. Šāda pieeja ir izmantota arī citu jaunu institūtu izstrādē un ieviešanā, piemēram, apbūves tiesības[[3]](#footnote-3), kur nepieciešamie grozījumi normatīvajos aktos tika virzīti pēc attiecīgo grozījumu Civillikumā pieņemšanas. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Likumprojektu un dotu iespēju par to izteikt viedokļus, Likumprojekts 2021. gada 21. maijā publicēts Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts 2021. gada 21. maijā tika publicēts Tieslietu ministrijas tīmekļvietnē, adrese: https://www.tm.gov.lv/lv/pazinojums-par-lidzdalibas-iespejam-likumprojekta-grozijums-likuma-par-atjaunota-latvijas-republikas-1937-gada-civillikuma-ievada-mantojuma-tiesibu-un-lietu-tiesibu-dalas-speka-stasanas-laiku-un-piemerosanas-kartibu-izstrades-procesa un Ministru kabineta tīmekļvietnē, adrese: https://www.mk.gov.lv/lv/ministru-kabineta-diskusiju-dokumenti ,  lūdzot sabiedrības pārstāvjiem sniegt viedokli rakstveidā par Likumprojektu līdz 2021. gada 9. jūnijam atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam. Tāpat jānorāda, ka vienlaikus ar Likumprojekta publicēšanu Tieslietu ministrijas tīmekļvietnē tika publicēta arī paskaidrojoša shēma, kurā iezīmēti nekustamā īpašuma piekritības varianti valstij vai pašvaldībai bezmantinieku mantas vai bezīpašnieka lietas gadījumos. |
| 3. | Sabiedrības līdzdalības rezultāti | Līdz 2021. gada 9. jūnijam sabiedrības pārstāvji rakstveida viedokļus par Likumprojektu tā izstrādes stadijā nebija snieguši. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošina Valsts ieņēmumu dienests un pašvaldības. |
|  | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tieši neattiecas uz pārvaldes funkcijām un institucionālo struktūru, kā arī jaunu institūciju izveidi, esošu institūciju likvidāciju vai reorganizāciju, to ietekmi uz institūcijas cilvēkresursiem.  Konkrētā nekustamā īpašuma piekritības valstij vai pašvaldībai izvērtēšana tiks nodrošināta Valsts ieņēmuma dienesta un pašvaldību funkciju un uzdevumu ietvaros. |
| 3. | Cita informācija | Nav |

Iesniedzējs:

Tieslietu ministrijas valsts sekretārs Raivis Kronbergs

Strazdiņa 67036951

linda.strazdina@tm.gov.lv

1. Ministru kabineta 2019. gada 7. maija rīkojums Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai". Latvijas Vēstnesis, 91, 09.05.2019. https://likumi.lv/ta/id/306691 [↑](#footnote-ref-1)
2. "2.Tieslietu ministrijai sadarbībā ar Finanšu ministriju līdz 2021. gada 1. oktobrim izvērtēt iespējas pilnveidot regulējumu, lai novērstu dalīta īpašuma veidošanos divu publisku personu starpā, jo īpaši gadījumos, kad būves tiek atzītas par bezīpašnieka vai bezmantinieka mantu kā piekritīgas valstij, savukārt zeme pieder pašvaldībai vai citai publiskai personai." http://tap.mk.gov.lv/lv/mk/tap/?dateFrom=2020-03-30&dateTo=2021-03-30&text=TA-1704&org=0&area=0&type=0 [↑](#footnote-ref-2)
3. 2015. gada 5. marta likums "Grozījums Civillikumā". [↑](#footnote-ref-3)